tartuNLP/wikipedia-smugri-20251201 huggingface dataset:
Melíki

Melíki () on Kreikan kaupunki sekä samanniminen Alexándreian kunnan kunnallisyksikkö (Δημοτική Ενότητα Μελίκης, "Dimotikí Enótita Melíkis") ja entinen itsenäinen kunta. Se sijaitsee Imathían alueyksikössä Keski-Makedonian alueella. Koko kunnallisyksikön väkiluku on 7 104 ja varsinaisen Melíkin kaupungin väkiluku 3 116 (vuonna 2011).
Melíkin pieni kaupunki sijaitsee linnuntietä noin 13 kilometriä etelälounaaseen Alexándreian kaupungista. Melíkin kunnallisyksikkö käsittää Alexándreian kunnan eteläosan. Melíki oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Alexándreian kuntaan yhdessä Antigonídeen ja Platýn kanssa, jolloin se muuttui uuden kunnan kunnallisyksiköksi.
Kunnallisyksikön osat.
Melíkin kunnallisyksikkö muodostuu seuraavista kylä- ja kaupunkiyhdyskunnista ja asutuksista:
St. Julien Perlmutter

St. Julien Perlmutter on Clive Cusslerin luoma henkilöhahmo, meriarkeologian, merihistorian ja kulinarismin asiantuntija.
Hän esiintyy ensi kerran kirjassa "Aavelaiva".
Perlmutter asuu Washingtonissa entisestä vaunuvajasta muunnetussa tilavassa rakennuksessa jossa on eri laivanhylyistä nostettu kalusto ja historiallisista laivoista peräisin olevia laitteita kuten toimivia puhelimia - ja joka nurkka täynnä tietokirjallisuutta. 
Isäntä tietää aina sanan tarkkuudella mistä kulloinkin kysytty tieto löytyy; joskus se on vain viite eteenpäin mutta aina sekin riittää.
Dirk Pitt, lapset ja naisystävät vierailevat mielellään Perlmutterin luona koska siellä saa aina eksoottisia ja täyttäviä ruokia jos viinejäkin.
Pitt itse asiassa kantaa ympäri maailmaa eksoottisia herkkuja ja juomia Perlmutterille, esimerkiksi Mongoliasta löytynyttä hapatetusta tammanmaidosta tehtyä airag-juomaa tai Japanista sakea ja merisiilejä. 
Joskus tieteilijä malttaa jättää rakkaan talonsa ja lähtee muuallekin; hänet tavataan kirjassa "Valhalla nousee" Amiensissa Jules Vernen kotimuseossa ja kirjassa "Puolikuu nousee" Lontoossa.
Jussie Smollett

Justin Smollett (s. 21. kesäkuuta 1982) on yhdysvaltalainen näyttelijä ja laulaja. Hän näytteli yhtä päähenkilöistä draamasarjassa Empire.
Tammikuussa 2019 Smollett teki aiheettoman rikosilmoituksen häneen kohdistuneesta rasistisesta ja homofobisesta pahoinpitelystä. Ilmoituksen epäiltiin olleen aiheeton, koska tiedot väitetyn pahoinpitelyn yksityiskohdista vaikuttivat epäuskottavilta. Maaliskuussa 2019 syyttäjä sopi Smolletin kanssa luopuvansa syytteistä vastineena siitä, että Smollet menettäisi takuusumman ja suorittaisi 16 tunnin yhdyskuntapalvelun. Maaliskusssa 2022, Chicagon kaupungin nostaman uuden syytteen seurauksena Smollet tuomittiin 150 päivän vankeuteen, 25 000 dollarin sakkoihin ja yli 120 000 dollarin vahingonkorvauksiin Chicagon poliisille .
Iiro Uusitalo

Iiro Uusitalo on suomalainen tietoturva-alan asiantuntija, joka työskentelee Supercell-yhtiössä. Hän on tullut tunnetuksi tekemästään valkohattuhakkeritoiminnasta (), jossa hakkeri etsii aukkoja kohdetahon järjestelmistä ja varoittaa niistä vastuullisesti järjestelmän ylläpitäjiä. Uusitalo kuuluu kuusihenkiseen Team ROT -hakkerointiryhmään ja on etsinyt, löytänyt ja raportoinut useita ohjelmistohaavoittuvuuksia.
Vuonna 2017 Team ROTin #kuntahaaste oli Mikrobitin Vuoden tietoturvateko. Liikenne- ja viestintäviraston Kyberturvallisuuskeskus palkitsi Uusitalon valkohattutoiminnastaan vuonna 2018 Tietoturvan suunnannäyttäjä -tunnustuspalkinnolla ja arvioi hänen tekemänsä työn ehkäisseen merkittävästi löydettyjen tietoturva-aukkojen hyväksikäyttöä Suomessa. Vuonna 2019 Uusitalo palkittiin vuoden 2019 tietoturvakonsulttina Turvallisuus &amp; riskienhallinta -lehden Finnish Security Awardseissa.
Uusitalo kuuluu KyberVPK:hon, joka on noin 30 suomalaisen kyberasiantuntijan vapaaehtoisorganisaatio. KyberVPK perustettiin koronapandemian alkuvaiheessa maaliskuussa 2020 auttamaan terveydenhuoltoa ja muiden kriittisten toimintojen tuottajia kyberuhkien ratkaisemisessa ja niiden ennaltaehkäisemisessä. 
Uusitalo on löytänyt merkittäviä tietoturva-aukkoja muun muassa lippuvälittäjä Ticketmasterin ja sähköautoyhtiö Teslan järjestelmistä. Hän esiintyi myös Ylen vuoden 2019 "Team Whack – kaikki on hakkeroitavissa" -dokumenttisarjassa.
Uusitalo valmistui tietotekniikan insinööriksi Satakunnan ammattikorkeakoulusta 2010. Hän työskenteli aiemmin pilvipalvelu- ja tietoturva-asiantuntijana Fraktal Oy:ssä ja sitä ennen pilvipalvelu- ja tietoturva-asiantuntijana Solita Oy:ssä.
Mortal Kombat vs. DC Universe

Mortal Kombat vs. DC Universe on Midway Gamesin julkaisema taistelupeli. Peli julkaistiin 16. marraskuuta Playstation 3 ja Xbox 360-alustoille. 
Pelaaminen.
Peli on kahdeksas "Mortal Kombat" -sarjan peli.
Pelissä esiintyvät pelattavina hahmoina DC Universen maailmasta Batman, Teräsmies, Jokeri, Lex Luthor, Wonder Woman, Catwoman, Kapteeni Marvel, Green Lantern, Salama, Deathstroke ja Darkseid.
Juoni.
Shao Kahnin johtaman invaasion Earthrealmiin epäonnistuttua, Raiden kohtaa hänet ja Quan Chin hautausmaalla. Raiden iskee Shao Kahnin Quan Chin luoman portaalin läpi silminnähden tappaen hänet. Samanaikaisesti Teräsmies pysäyttää Darkseidin invaasion ja iskee hänet silmiensä lämpösäteellään portaalin läpi. Tämän seurauksena Shao Kahn ja Darkseid yhdistyvät keskenään Dark Kahniksi ja Mortal Kombatin maailma alkaa yhdistyä DC Universen maailman kanssa. Tämän seurauksena eri hahmot alkavat saada viha- ja raivokohtauksia ja ovat vahvempia ja heikompia kuin aiemmin. Raidenin ja Teräsmiehen ollessa viimeiset taistelijat, he lopulta yhdistävät voimansa ja kukistavat yhdessä Dark Kahnin, jolloin molemmat maailmat palaavat entiselleen. Darkseid joutuu vangiksi Netherrealmiin ja Shao Kahn vangitaan Phantom Zonelle.
Huopakääpä

Huopakääpä ("Pelloporus tomentosus") on maassa kuusen ja männyn juuriloisena kasvava kääpälaji. Sitä tavataan harvinaisena etelärannikolta Näsijärvi-Päijänne-seudulle asti, pohjoisempiakin esiintymiä on. Huopakääpä on määritelty silmälläpidettäväksi lajiksi. 
Itiöemä on tukeva ja jalallinen, yläpinnaltaan laakea tai suppilomainen. Väri lähes vyöhykkeetön ja vaihtelee kaneliruskeasta okrankeltaiseen. Yläpintaa peittää paksu huopakerros, jonka alta leikatessa paljastuu messinginkiiltoinen ja teräväreunainen pinta. Malto kellanruskeaa. Alapinta harmaanruskea, pillien suut usein vaaleahärmäisiä ja sivusta katsoen sinkinhohtoisia. Pillejä 2-4 millimetrillä. Tuoksuu puolikuivana hedelmältä.
Männynpihkakäävästä ("Pelloporus triqueter") huopakäävän voi erottaa vain seetojen perusteella. Huopakäävän seetat ovat suoria, kun männynpihkakäävällä ne ovat koukkupäisiä.
Afrikankirjoahvenet

Afrikankirjoahvenet (Pseudocrenilabrinae) on yksi kirjoahventen (Cichlidae) alaheimoista. Siihen luetaan yhteensä lajia.
Pesno

Pesno on järvi Luoteis-Venäjällä Pihkovan alueen Pljussan piirissä.
Maantietoa.
Järvi on lähes ympyrän muotoinen ja sen pinta-ala on 4,9 neliökilometriä, jolloin sen halkaisijaksi saadaan keskimäärin noin 1,2 kilometriä ja ympärysmitaksi noin 8 kilometriä.
Järven ympäristössä seutu on asuttua ja viljeltyä aluetta, jonka asutus sijaitsee lähellä järven rantoja. Länsipuolella sijaitsee Polosyn kylä, lounaassa Andromerin kylä, etelässä Ostrovin kylä, idässä Zapesenjen kylä ja koillispuolella Ljubenskin kylä. Noin viiden kilometrin päässä idässä sijaitsee Zapoljen taajama ().
Venäläisen säveltäjän Nikolai Rimski-Korsakovin museo sijaitsee järven lähellä todennäköisesti Ljubinskissä, missä hän kuoli vuonna 1908.
Luontoarvoja.
Järven kalalajit ovat karppi, ahven, lahna, hauki, carassius, mutakala, suutari ja kiiski, sekä joitakin "Rutilus"-suvun kalalajeja. Näistä kalalajeista kolme ensimmäistä lajia esiintyy järvessä runsaimmin.
Historiaa.
Järvellä on toimitettu järvenlasku vuosina 1953–1955 aikana, jolloin järven pinta-ala pieneni 60 hehtaaria. Paljastuneet rannat on otettu viljeykäyttöön, mutta samalla mataloituneen järven rannat on alkanut kasvaa ilmaversoista vesikasvillisuutta. Laskujoen luusuaan aiotaan rakentaa pato, jolla nostetaan järven vedenpintaa ja tavoitteena on kasvattaa järven pinta-ala 655 hehtaariin.
Vesistösuhteita.
Järvi kuuluu Narvanjoen vesistöalueessa Narvanjoen alueeseen, jonka Pljussan valuma-alueen pääuoman lähialueeseen se kuuluu. Järven laskujoki on noin 6 kilometriä pitkä Pesnetsa (), joka yhtyy Pljussajokeen noin 253 kilometriä joen suusta yläjuoksulle päin. Yhtymäkohta on hieman sivujoen Omugan yhtymäkohtaa alempana.
Oikean- ja vasemmanpuoleinen liikenne

Oikeanpuoleinen liikenne on voimassa nykyisin useimmissa maissa. Näin on ollut Suomessakin vuodesta 1858 lähtien.
Vasemmanpuoleinen liikenne on Euroopassa voimassa ainoastaan Yhdistyneessä kuningaskunnassa, Irlannissa, Maltalla ja Kyproksessa. Aikaisemmin on vasemmanpuoleinen liikenne ollut useissa muissakin maissa, kuten Ruotsissa vuoden 1967 syyskuun 3. päivään saakka (H-päivään) sekä Islannissa vuoteen 1968. Myös Itävalta-Unkarissa oli aikoinaan vasemmanpuoleinen liikenne, mutta ennen toista maailmansotaa kaikissa siihen kuuluneissa maissa oli jo siirrytty oikealle puolelle, koko Itävallassakin saksalaismiehityksen tapahduttua vuonna 1938.
Muissa maanosissa vasemmanpuoleinen liikenne on voimassa lähinnä useimmissa Brittiläiseen kansainyhteisöön kuuluvissa maissa, kuten Intiassa, Australiassa, Uudessa-Seelannissa ja monissa Itä-Afrikan maissa, sitä vastoin ei enää Kanadassa. Aasian maista myös Japanissa ja Thaimaassa on vasemmanpuoleinen liikenne. Kuitenkin Kiinan kansantasavallan laajalla itsehallintoalueella, Ison-Britannian vallan alla vuoteen 1997 olleessa Hongkongissa on edelleen vasemmanpuoleinen liikenne, kun taas muualla Kiinassa on oikeanpuoleinen liikenne.
Suomessa oli Venäjän vallan aikanakin Ruotsin vallan perintönä pitkään voimassa sääntö väistämisestä vasemmalle ajoneuvojen kohdatessa, eli vasemmanpuoleinen liikenne. Vuonna 1858 Aleksanteri II:n antamassa julistuksessa sääntöä muutettiin siten, että vastaantulevaa tulikin väistää oikealle. Ohi ajettaessa edellä kulkevan oli kuitenkin edelleen väistettävä vasemmalle. Vielä itsenäisyyden ajan Suomessakin säädettiin vuonna 1919 annetussa asetuksessa, että edellä ajavan tuli väistyä vasemmalle, kun jäljessä tuleva ajoneuvo oli sitä ohittamassa. Vasemmalta puolelta ohittaminen tehtiin säännöksi vasta vuonna 1921 annetulla asetuksella.
Historia.
On monia myyttejä siitä, miksi alun perin liikennen on ollut vasemman- tai oikeanpuoleista. Noin 90 % ihmisistä on oikeakätisiä, ja moni väitetty selitys viittaa tähän. Perinteisesti hevosia on talutettu vasemmalta ja niiden selkään on noustu vasemmalta. Näin hevosia taluttavat ihmiset saavat pidettyä hevoset erillään vastaantulevista kulkemalla oikeassa reunassa. Vasemmanpuoleinen liikenne mahdollistaa puolustautumisen vastaantulijoilta miekka oikeassa kädessä. Vaununkuljettajat piiskasivat hevosiaan oikealla kädellä ja siksi istuivat vasemmalla, kuten oikeanpuoleisessa liikenteessä. Tutkija Academic Chris McManus sanoo väitetyn, että vuonna 1300 paavi Bonifatius VIII kehotti pyhiinvaeltajia kulkemaan vasemmalla. Muut väittävät, että oikealla. Kummastakaan väitteestä ei ole todisteita.
Liikenne maittain.
Maailmassa on 140 maata, joissa on oikeanpuoleinen liikenne ja 54, joissa on vasemmanpuoleinen liikenne.
Virginijus Sinkevičius

Virginijus Sinkevičius (s. 4. marraskuuta 1990) on liettualainen poliitikko. Sinkevičius on "Seimasin" jäsen ja on toiminut Liettuan talous- ja innovaatioministerinä marraskuusta 2017 lähtien. Sinkevičius on Liettuan esitys kalastuskomissaariksi Von der Leyenin komissioon kaudelle 2020–2025. Sinkevičiusin vastuualue on esityksen mukaan komissiossa ympäristöön ja valtameriin liittyvissä kysymyksistä.
Korkkikerroskääpä

Korkkikerroskääpä ("Perenniporia subacida") on koko Suomessa harvinaisena kasvava kääpälaji. Se on määritelty silmälläpidettäväksi lajiksi vanhojen metsien ja lahopuun vähenemisen vuoksi. 
Korkkikerroskääpä kasvaa monivuotisena resupinaattisesti eli alustanmyötäisesti kuorellisilla maapuilla, harvoin pystyyn kuolleen puun kyljessä tai kannolla ja voi olla pinta-alaltaan hyvinkin suuri. Yleisväri kermanvalkoinen, kellertävä, kuivuessa okransävyinen, itiöemien kuolleet reuna-alueet keltaisia tai meripihkan värisiä. Tuoreena rakenteeltaan korkkimainen ja lohkeava, kuivana kevyt. Pillipinta sileä, pyöreitä pillejä 4-6 millimetrillä. Myös pillittömät alueet ja portaittain kasvavat pillit mahdollisia. Tuoksu makean näkkileipämäinen.
Isäntäpuuna yleensä kuusi, harvoin mänty, koivu tai haapa. Valkolahottaja, minkä perusteella on erotettavissa samannäköisistä poimukäävästä ja sitkaskäävästä.
Janez Lenarčič

Janez Lenarčič (s. 6. marraskuuta 1967 Ljubljana) on slovenialainen diplomaatti. Lenarčič on toiminut Slovenian eurooppaministerinä sekä tehnyt yhteistyötä Yhdistyneiden kansakuntien, Euroopan turvallisuus- ja yhteistyöjärjestön sekä Euroopan unionin kanssa. Lenarčič on toiminut Demokraattisten instituutioiden ja ihmisoikeuksien toimiston johtajana vuosina 2008–2014.
Lenarčič on Slovenian esitys kriisinhallinnasta vastaavaksi komissaariksi Von der Leyenin komissioon kaudelle 2020–2025.
Lähteet.
Raitaveltto

Raitaveltto ("Cynoscion striatus") on rummuttajien (Sciaenidae) heimoon kuuluva kalalaji. Raitavelttoa tavataan endeemisenä Etelä-Amerikassa Argentiinassa, Brasiliassa ja Uruguayssa. Tavallisesti raitaveltto on 40 senttimetrin mittainen, mutta sen on havaittu yltävän jopa 60 senttimetrin mittaan.
Ossi Kivekäs

Ossi Kivekäs (10. marraskuuta 1908 – 9. heinäkuuta 1992 Lahti) oli suomalainen varatuomari ja lehtikustantaja. Hän johti Esa-konsernia ja hänen aikanaan Etelä-Suomen Sanomista tuli Lahden talousalueen valtalehti.
Ossi Kivekkään vanhemmat olivat kauppaneuvos Kaarlo (Kalle) Oskari Kivekäs (1880–1957) ja Hulda Richter. Kalle Kivekäs johti vuodesta 1914 Etelä-Suomen Sanomain Kirjapaino Osakeyhtiötä (vuodesta 1940 Esan Kirjapaino Oy), joka julkaisi Lahdessa Etelä-Suomen Sanomia sekä vuodesta 1945 Heinolassa Itä-Häme-lehteä ja vuodesta 1969 Kuusankosken Sanomat-lehteä. Ossi Kivekkäästä tuli kirjapainoyhtiön toimitusjohtaja isänsä jälkeen 1957.
Kivekäs oli myös ahkera kirjoittaja joka otti kantaa sekä paikallisiin että valtakunnallisiin aiheisiin. Hänen haastattelunsa keväällä 1979 television Itse asiassa kuultuna-ohjelmasarjassa herätti aikanaan suurta huomiota. Kivekäs valittiin Vuoden lahtelaiseksi 1982. Ossi Kivekäs on haudattu Kaarlo Oskari Kivekkään tapaan Lahden vanhalle hautausmaalle Radiomäelle.
Sinan Akdag

Sinan Akdag (s. 5. marraskuuta 1989 Rosenheim) on saksalainen jääkiekkoilija, pelipaikaltaan puolustaja. Akdag laukoo vasemmalta. Hänet valittiin DEL-liigan parhaaksi puolustajaksi kaudella 2015-2016.
Ura.
Akdag debytoi Saksan pääsarjassa kaudella 2007-08 Krefeld Pinguinen paidassa. Hän siirtyi Adler Mannheimin riveihin vuonna 2014, jossa Akdag pelaa edelleen. Akdag on myös edustanut Saksaa kolmissa MM-kilpailuissa.
Juhani Paasikivi

Juhani Marcus Varma Paasikivi (7. huhtikuuta 1930 Viipuri – 6. marraskuuta 2004 Tukholma) oli suomalainen lääketieteen tohtori, joka toimi 1980-luvulla IBM:n johtavana lääkärinä Tukholmassa. 
Juhani Paasikiven isä oli everstiluutnantti Juhani Wilhelm Paasikivi (1901–1942), joka toimi Helsingin ilmatorjuntakomentajana vuodesta 1938 alkaen ja jatkosodan aikana Maaselän ryhmän it-komentajana. Juhani Paasikiven äiti oli ruotsalaissyntyinen Märtha Elisabeth Nyström (1899–1983) ja isoisä presidentti Juho Kusti Paasikivi. 
Juhani Paasikivi julkaisi muistelmateoksen "Monumentin sukua" vuonna 1999. Vuonna 2000 häntä haastateltiin television Itse asiassa kuultuna -ohjelmasarjassa. 
Juhani Paasikiven puoliso vuodesta 1954 oli virolaissyntyinen Ellen Truu. Heidän poikiaan ovat on kirjailija Mikael Paasikivi (s. 1957) ja everstiluutnantti Joakim Paasikivi (s. 1960).
Sitkaskääpä

Sitkaskääpä ("Antrodia piceata") on koko Suomessa uhanalainen (VU) kääpälaji. Sitkaskääpä kasvaa vain vanhoissa metsissä kuorettomassa järeässä maapuussa, yleensä kuusella, harvoin männyllä. Kasvupaikan tulee olla tarpeeksi kostea eli yleensä lehtomainen kangasmetsä tai korpi.
Sitkaskääpä kasvaa monivuotisena ja resupinaattisesti kuitenkin portaita muodostaen. Itiöemän tuoreet kasvavat osat kuten pillipinta ovat valkoisia, vanhemmat osat kuten portaat muuttuvat oljenkeltaisiksi, vaalean oransseiksi tai meripihkan sävyisiksi. Kuiva pillipinta harmahtava, likaisen ruskea tai oliivinsävyinen. Tuore lohkopinta likaisen valkoinen ja mehukas, kuivuu puunväriseksi ja kovaksi. Pillien koko vaihtelee, 4-7 millimetrillä. Tuoksu tuoreena antiseptinen ja kitkerä, muistuttaa neilikkaöljyä. Ruskolahottaja.
Sitkaskääpä on erotettu omaksi lajikseen sitkankäävästä, jota ei esiinny ollenkaan Euroopassa vaan Pohjois-Amerikassa.
Gösta Hannula

Gösta Anders Hannula (11. maaliskuuta 1902 – 7. heinäkuuta 1978) oli suomalainen moukarinheittäjä. Hannula edusti urallaan Kilo IF:ia vuoteen 1930 ja sen jälkeen Idrottsklubben -32:sta.
Hannula edusti moukarinheitossa Suomea vuoden 1938 Euroopan-mestaruuskilpailuissa sijoittuen neljänneksi tuloksella 49,84 metriä.
Kalevan kisoissa Hannula saavutti moukarinheitossa suomenmestaruuden vuosina 1938 ja 1942, hopeaa vuosina 1937 ja 1940 sekä pronssia vuosina 1930, 1934 ja 1935. Lisäksi hän sai SM-pronssia olympiapainonheitossa vuonna 1924
Maaotteluissa Hannula edusti Suomea vuosina 1925, 1935, 1938 ja 1940.
Henkilökohtaiset ennätykset.
Ulkoradat.
Lähde
Märta von Schantz

Märta Johanna von Schantz (9. huhtikuuta 1923 Mustasaari – 15. kesäkuuta 2014 Helsinki) oli suomenruotsalainen lähetystyöntekijä ja opettaja, joka toimi 30 vuoden ajan opettajana Namibiassa.
Märta von Schantzin isä toimi Mustasaaressa maamieskoulun opettajana. Hän itse valmistui farmaseutiksi ja oli aluksi apteekkialalla työssä. Märta von Schantz oli jo opiskeluaikanaan mukana kristillisessä opiskelijaliikkeessä, erityisesti ruotsinkielisen "SSKF – Svenska Studenters Kristliga Förening"-yhdistyksen toiminnassa. Hän lähti sitten opiskelemaan lähetystyöntekijäksi ja vuonna 1954 Suomen Lähetysseura lähetti hänet silloiseen Lounais-Afrikkaan. Täällä hän toimi Kavangon alueen koulujen tarkastajana. Palattuaan Suomeen joksikin aikaa von Schantz valmistui opettajaksi Tammisaaren opettajaseminaarista. Hän oli sitten yläasteen ja lukion historian ja kielten opettajana Okahaossa, Ongwedivassa ja erityisesti Oshigambon yläasteella ja lukiossa vuoden 1983 loppuun saakka. Monet tulevat itsenäisen Namibian ministerit ja johtohenkilöt olivat tällöin von Schantzin oppilaina. Jäätyään eläkkeelle vuonna 1984 von Schantz asui Helsingissä ja toimi vielä kääntäjänä, tulkkina ja esitelmöijänä kouluissa ja seurakunnissa. Häntä haastalteltiin vuonna 1996 television Itse asiassa kuultuna-ohjelmasarjassa.
Sophie Mannerheimin koulu

Sophie Mannerheimin koulu on elokuussa 2011 yhdistynyt peruskoulu Helsingin Taka-Töölössä. Koulussa toimivat luokat 1.–9., ja sillä on sairaalaopetuksen erityistehtävä opettaa HYKSin sairaalahoidossa olevia peruskouluikäisiä lapsia.
Koulu toimii nykyisellään HYKS Psykiatriakeskuksen edustalla siirreltävissä moduulirakennuksissa. Koulutilojen on määrä säilyä samassa paikassa vähintään 2020-luvun alkuvuosiin saakka. Lisäksi koululla on sivutoimipisteet Stenbäckinkadulla lähellä Uutta lastensairaalaa ja Pitäjänmäessä.
Koulu on nimetty muun muassa Lastenlinnaa perustamassa olleen sairaanhoitaja Sophie Mannerheimin mukaan. Koulu oli alun perin Auroran koulu ja sijaitsi Länsi-Pasilassa, Auroran sairaala-alueella osoitteessa Nordenskiöldinkatu 20.
Kalkkikääpä

Kalkkikääpä ("Antrodia crassa") pohjoinen ruskolahottajaiin kuuluva kääpälaji, joka on luokiteltu erittäin uhanalaiseksi.
Kalkkikääpä kasvaa resupinaattisesti ja on monivuotinen. Itiöemä on noin kämmenen kokoinen ja yleensä ellipsin muotoinen. Tuoreena sen rakenne on hauraan juustomainen, pinta on sileä ja väri kalkinvalkoinen. Kuivuessaan kalkkikääpä ei halkeile (vertaa halkeilevaan katkokääpään) ja siitä tulee liitumaisen kova ja väri pysyy joko ennallaan tai hieman kellertyy (toisin kuin sitkaskääpä, joka tummuu). Tuoksu on makean hedelmäinen ja hyvä, mutta maku kitkerä. Vanhoissa itiöemissä reuna vetäytyy ja muuttuu harmaaksi. Kalkkikääpä ei muodosta portaita tai pseudopileuksia kuten sitä muistuttava kalvaskääpä. Pillit ovat säännöllisen pyöreitä ja niitä on 6–7 millimetrillä.
Kalkkikäävän vanhimmat tyviosat rappeutuvat murenevaksi valkeaksi massaksi, joten kääpä irtoaa helposti alustastaan. Isäntäpuuna toimivat kangasmetsissä kauan maassa maanneet männyt, joissa kalkkikääpä kasvaa lähellä maakosketusta.
Erakkokääpä

Erakkokääpä ("Antrodia infirma") on harvinainen ja Suomessa uhanalaiseksi (VU) luokiteltu kääpälaji, jota esiintyy koko Suomessa, mutta erityisesti sitä on säilynyt pohjoisen suojelluissa vanhoissa metsissä.
Erakkokäävän isäntäpuu on mänty, hyvin harvoin kuusi. Erakkokääpä on hidas ruskolahottaja ja sen itiöemät löytyvät maapuun alapinnalta. Se on yksivuotinen, ohut ja pienehkö, resupinaattisesti kasvava. Tuoreena erakkokääpä on juustomaisesti lohkeava, kuivana se on hauras. Pillipinta on tuoreena valkoinen, vanhoissa pilleissä on pihkanruskeita ja punaisia laikkuja, kuivana pillipinta on oljen- tai vihertävänkeltainen. Pillit ovat kulmikkaita ja niitä on 3–4 millimetrillä, joukossa muutamia isompia pillejä. Pillipinnalla voi olla myös pisaroiden jättämiä kuoppia ja käävällä viihtyvien hyönteistoukkien syömäjälkiä. Kasvukauden lopulla pillit kasvavat pitkiksi itiöemän reunaan asti, mikä tekee erakkokäävästä pullean. Erakkokääpä tuoksuu heikosti hedelmältä, sen maku on hieman kitkerä tai kokonaan mauton.
Marcel Halstenberg

Marcel Halstenberg (s. 27. syyskuuta 1991 Laatzen) on saksalainen jalkapalloilija. Hän on pelipaikaltaan vasen laitapuolustaja. Hän edustaa 2. Bundesliigassa pelaavaa Hannoveria ja on pelannut myös Saksan maajoukkueessa.
Halstenberg pelasi Hannover 96:n ja Borussia Dortmundin reservijoukkueissa kunnes hän siirtyi kesällä 2013 St. Pauliin, jossa hän pelasi runsaan kahden kauden aikana 2. Bundesliigassa 54 ottelua ja teki niissä kuusi maalia. Elokuussa 2015 Halstenberg siirtyi RB Leipzigiin, jossa hän ensimmäisellä kaudellaan pelasi 2. Bundesliigassa 24 ottelua ja teki niissä kaksi maalia. Keväällä 2016 Leipzig nousi Bundesliigaan. Seitsemällä pääsarjakaudellaan Halstenberg pelasi Leipzigissa kausittain 30, 15, 28, 29, 24, 8 ja 31 ottelua loukkaantumisen pilattua toisen kauden kevätpuoliskon ja kuudennen kauden sekä teki kaudella 2017–2018 kaksi, kahdella seuraavalla kaudella kummallakin kolme ja kaudella 2020–2021 jälleen kaksi maalia sekä kausilla 2021–2022 ja 2022–2023 yhden maalin. Hän on pelannut Mestarien liigassa neljänä kautena 20 ja Eurooppa-liigassa kahtena kautena kahdeksan ottelua. Hän siirtyi 2. Bundesliigan Hannoveriin kesällä 2023.
Halstenberg pelasi Saksan maajoukkueessa ensimmäisen ottelunsa marraskuussa 2017 Englantia vastaan. Hän palasi maajoukkueeseen maaliskuussa 2019 ja on heinäkuun 2023 loppuun mennessä pelannut yhdeksän maaottelua. Hän pelasi vuonna 2021 järjestetyissä EM-kilpailuissa 27 minuuttia ottelussa Portugalia vastaan. Hän teki maalin syyskuussa 2019 EM-karsintaottelussa Pohjois-Irlantia vastaan.
Vaaleakehrääjä

Vaaleakehrääjä ("Eleothreptus candicans") on kehrääjiin kuuluva lintulaji. Lajia tavataan Etelä-Amerikasta ja se on uhanalainen.
Koko ja ulkonäkö.
Vaaleakehrääjä voi kasvaa 19–23 cm pitkäksi ja naaras on hieman koirasta suurempi. Sukupuolet eroavat toisistaan ulkonäöltään. Vaaleakehrääjäkoiras on yleisväritykseltään harmahtavanruskea. Päälaki on harmaa ja silmienympärystä on tummempi. Naamassa on valkoinen viiksijuova. Siipien ja pyrstön alpuolen väri on valkoinen. Rinta on ruskea ja verkkokuvioinen muuttuen vatsaa kohden valkoiseksi. Vaaleakehrääjänaaras on koirasta ruskeampi ja siivissä tai pyrstössä ei ole valkoista vaan mustia raitoja. Vatsa on punaruskea.
Levinneisyys ja elinympäristö.
Vaaleakehrääjää tavataan paikoitellen Brasiliasta, Boliviasta ja Paraguaysta. Sen elinympäristöä ovat alankojen kosteat savannit, joilla kasvaa paikoitellen puita. Usein niitä esiintyy muurahais- tai termiittikekojen läheisyydessä. Vaaleakehrääjä syö lentäviä hyönteisiä. Lintu elää pareittain ja pesimäkausi kestää syyskuulta tammikuulle. Kannan kooksi arvioidaan 600–1 700 yksilöä ja se luokitellaan vaarantuneeksi. Vaaleakehrääjää uhkaa elinympäristön häviäminen laiduntamisen ja eukalyptusviljelmien istuttamisen vuoksi.
Kairakääpä

Kairakääpä ("Antrodia primaeva") on hyvin harvinainen, pohjoinen kääpälaji. Se on luokiteltu uhanalaiseksi (VU), mihin ovat johtaneet vanhojen metsien, metsäpalojen ja lahopuiden väheneminen.
Kairakäävän itiöemät ovat pienikokoisia ja resupinaattisia tai puoliresupinaattisia. Tuoreena kääpä on pehmeä ja vahamaisen kuultava, kuivana liitumaisen hauras. Puoliresupinaattisen muodon yläpinta on mattainen, kermanvärinen tai ruosteruskeilla laikuilla. Pillipinta on tuoreena valkoinen, vanhetessaan hieman ruskeasävyinen ja kuivana kellertävä tai ruosteenruskea. Pillit ovat kulmikkaita, ja niitä on 1–4 millimetrillä, joukossa on myös isompia pitkulaisia pillejä.
Isäntäpuuna on mänty, jonka keloissa ja kannoissa yksivuotiset itiöemät kasvavat aikaisin kesällä.
Luca Waldschmidt

Gian-Luca Waldschmidt (s. 19. toukokuuta 1996 Siegen) on saksalainen jalkapalloilija. Hän on pelipaikaltaan hyökkääjä. Hän edustaa Bundesliigassa pelaavaa Freiburgia ja on pelannut myös Saksan maajoukkueessa.
Waldschmidt nousi Eintracht Frankfurtin junioreista edustusjoukkueeseen keväällä 2015. Hän pelasi joukkueessa 15 bundesliigaottelua. Kesällä 2016 hän siirtyi Hamburger SV:hen, jossa hän pelasi kahden kauden aikana Bundesliigassa 35 ottelua ja teki niissä kaksi maalia. Kesällä 2018 Waldschmidt siirtyi Freiburgiin, jossa hän ensimmäisellä kaudellaan pelasi Bundesliigassa 30 ottelua ja teki niissä yhdeksän maalia. Kaudella 2019–2020 hän pelasi 23 liigaottelua ja teki niissä seitsemän maalia.
Waldschmidt on pelannut useissa Saksan juniorimaajoukkueissa. Alle 21-vuotiaiden EM-kilpailuissa 2019 hän oli turnauksen paras maalintekijä seitsemällä maalillaan. Saksa saavutti turnauksessa hopeaa. Saksan A-maajoukkueessa Waldschmidt pelasi ensimmäiset ottelunsa lokakuussa 2019 ystävyysottelussa Argentiinaa ja EM-karsintaottelussa Viroa vastaan sekä marraskuussa 2019 EM-karsintaottelussa Valko-Venäjää vastaan.
Luca Waldschmidtin isä Wolfgang Waldschmidt pelasi 1980-luvulla 2. Bundesliigassa Darmstadtin joukkueessa.
Flora of China

Flora of China, suomeksi Kiinan kasvisto, on tieteellinen julkaisu, jonka tarkoituksena on kuvata Kiinassa kasvavia kasveja. Ensimmäinen numero julkaistiin 1994 ja vuodesta 2004 lähtien se on ollut saatavilla verkossa.
Yhteistyöhankkeen tarkoituksena on esitellä englanniksi 31 000 kiinalaista putkilokasvia. Luku sisältää noin 8 000 taloudellisesti tärkeää ja lääkekasvia sekä noin 7 500 puuta ja pensasta. 
Flora of China sisältää kasvien kuvauksen lisäksi niiden tunnisteet, tärkeimmät synonyymit, fenologian, levinneisyyden Kiinan provinsseissa, lyhyet lausunnot Kiinan ulkopuolisesta levinneisyydestä ja huomautukset ongelmallisten taksonien rajaamisesta. 
"Flora of China Illustrations" -sarjassa on havainnollistettu piirroksin noin 65 prosenttia Flora of Chinan lajeista. Monet näistä julkaisuista ovat suurimpia viivapiirustuskokoelmia, joita on maailmassa koskaan julkaistu eri suvuista tai heimoista.
Kaarlo Oskari Kivekäs

Kaarlo (Kalle) Oskari Kivekäs (15. syyskuuta 1880 Sysmä – 3. lokakuuta 1957 Lahti) oli suomalainen kauppaneuvos ja lehtikustantaja. 
Kivekkään vanhemmat olivat Tuomas Pihamaa ja Liisa Johanneksentytär. Hän oli Valtion rautateiden liikenneosaston palveluksessa 1900–1911 ja Henkivakuutusyhtiö Suomen Lahden piirin asioimistonhoitajana 1911–1914. Hän johti sitten vuodesta 1914 Etelä-Suomen Sanomain Kirjapaino Osakeyhtiötä (vuodesta 1940 Esan Kirjapaino Oy), joka julkaisi Lahdessa Etelä-Suomen Sanomia sekä vuodesta 1945 Heinolassa Itä-Häme-lehteä. Etelä-Suomen Sanomat -lehti muodostettiin kun 1909 perustettu Lahden Sanomat ja loviisalainen Uusmaalainen-lehti yhdistyivät. Lehti siirtyi sitten vähitellen kokonaan Kivekkään suvun omistukseen, kun Kaarlo Oskari Kivekäs osti pienosakkaita pois. Kivekäs oli myös Lahden Puunjalostus Oy:n johtajana vuodesta 1923 alkaen. Hän sai kauppaneuvoksen arvon 1950.
Kivekäs oli Lahden kaupungin rahatoimikamarin jäsenenä 1919–1928, Lahden liikemiesten yhdistyksen hallituksen varapuheenjohtajana 1920–1946 sekä Lahden kauppakamarin puheenjohtajana vuodesta 1941.
Kivekäs oli naimisissa vuodesta 1906 Hulda Richterin kanssa. Heidän poikansa oli varatuomari, lehtikustantaja Ossi Kivekäs. Kaarlo Oskari Kivekäs on haudattu Lahden vanhalle hautausmaalle Radiomäelle.
Hildur Guðnadóttir

Hildur Ingveldardóttir Guðnadóttir (s. 4. syyskuuta 1982 Reykjavik) on islantilainen Oscar-palkittu säveltäjä ja muusikko. Hän on klassisesti koulutettu sellisti. Hän on soittanut muun muassa seuraavien bändien kanssa: Pan Sonic, Throbbing Gristle, Múm ja Stórsveit Nix Noltes. Hildur on tunnettu myös säveltäjänä. Hän on säveltänyt musiikkeja muun muassa minisarjaan "Chernobyl" (2019), sekä elokuvaan "Joker" (2019), josta hänet palkittiin parhaan musiikin Oscar-palkinnolla.
Puskás Aréna

Puskás Aréna on jalkapallostadion Budapestissa, Unkarissa. Stadion on rakennettu entisen Ferenc Puskás -stadionin tilalle, jonka purkaminen saatiin päätökseen lokakuussa 2016. Uuden stadionin rakentaminen aloitettiin vuonna 2017 ja avattiin 15. marraskuuta 2019 Unkarin ja Uruguayn ystävyysottelun yhteydessä. Stadionin kapasiteetti on 67 889.
Stadion on nimetty unkarilaisen jalkapallolegendan Ferenc Puskásin mukaan. Stadion on yksi vuoden 2020 jalkapallon Euroopan-mestaruuskilpailujen pelipaikoista.
UEFA:n mestarien liigan kauden 2025–26 finaaliottelu pelataan Puskás Arénalla.
Historia.
Suunnittelu ja rakentaminen.
Ensimmäiset suunnitelmat uudesta Ferenc Puskás -stadionista tehtiin vuonna 2011. Vanha stadion oli päässyt huonoon kuntoon, minkä vuoksi se oli kelvoton jalkapallo-otteluiden järjestämiseen. Vanhan stadionin purkaminen aloitettiin helmikuussa 2016 ja se saatiin päätökseen saman vuoden elokuussa. Helmikuussa 2017 stadionin kustannukset nousivat 100 miljardista forintista 190 miljardiin forinttiin.
ZIP (täsmennyssivu)

ZIP voi tarkoittaa seuraavia:
Ōzu

Ōzu () on Japanin kaupunki Shikokun saarella Ehimen prefektuurissa. Se sijaitsee prefektuurin länsiosassa Seton sisämeren Iyonmeren rannikolla. Kaupunki on rakentunut Ōzun altaalle Hijijoen varrelle. Siihen kuuluu myös noin 13 kilometrin päässä Shikokun rannikolta sijaitseva Aoshiman saari. Ōzulle on annettu lempinimi ”Iyon pikku Kioto” säilyneen vanhan kaupunkirakenteensa ansiosta. Ōzussa on 42 785 asukasta (lokakuussa 2019) ja sen pinta-ala on 432,22 neliökilometriä.
Ōzu kehittyi historiallisesti jokistamana ja Edo-kaudella vuodesta 1617 lähtien linnanaluskaupunkina Katō-klaanin hallinnassa. Kaupunkioikeudet Japanin nykyisen kunnallishallinnon piirissä Ōzu sai vuonna 1954 laajan kuntaliitoksen myötä. Vuonna 2005 kaupunkiin liitettiin Nagahaman ja Hijikawan maaseutukaupungit sekä Kawaben kyläkunta. Niistä Iyonmeren rannalla sijaitseva Nagahama toimi Ōzun daimiokunnan kauppasatamana. Perinteisiä elinkeinoja alueella olivat japaninvahan ja japaninpaperin valmistus, Meiji-kaudelle tultaessa silkin viljely ja kehruu. Nykyisin kaupungissa harjoitetaan muun muassa riisin, vihannesten, siitakesienien ja japaninkastanjan viljelyä sekä kalastusta ja metsätaloutta. Sinne on kehittynyt myös elintarvike-, muovi- ja elektroniikkateollisuutta.
Ōzun nähtävyyksiin kuuluvat vanhan kaupunkimiljöön lisäksi Ōzun linna, jonka keskustorni rakennettiin uudelleen vuonna 2004, kesäisin järjestettävä Hijijoen merimetsokalastus, useat buddhalaiset temppelit ja Garyūn vuoristohuvila. Osa kaupungista kuuluu Seton sisämeren kansallispuistoon. Ōzua palvelevat JR Shikokun Yosan-linja ja Uchiko-linja.
Draken (kuunari)

Draken oli suomalainen kolmimastoinen moottorikuunari (toisten lähteiden mukaan moottorikaljaasi), joka haaksirikkoutui 11. marraskuuta 1929 Utön lähellä, jolloin 5 miehistön jäsentä menehtyi. Draken oli puutavaralastissa matkalla Oulusta etelään kohti Kööpenhaminaa, kun myrsky yllätti sen Utön tienoilla täyttäen laivan vedellä. Laivan kapteeni Niilo Saarinen yritti kääntää aluksen kohti Utön majakkaa, mutta vesilasti teki aluksesta ohjauskyvyttömän. Draken pysyi kuitenkin purjeiden avulla suunnassa, mutta pian myös laivan apukone ja pilssivesipumput pysähtyivät. Draken törmäsi noin 500 metrin päässä Utön saaresta sijainneeseen Örebådanin kallioluotoon ja murskautui samalla. Laivan 11 hengen miehistöstä menehtyi viisi miestä ennen kuin Utön saarelaiset pääsivät myrskyn laannuttua kahden päivän kuluttua pelastamaan luodolla olleet miehet. Pelastustyössä mukana olleet saivat tasavallan presidentin myöntämän hengenpelastusmitalin ja tapaus vaikutti meripelastustoiminnan kehittämiseen. Drakenin kapteenista Niilo Saarisesta tuli myöhemmin Suomen Meripelastusseuran pitkäaikainen päällikkö. Utön saaren Kesnäsin niemeen on pystytetty Drakenin haaksirikon muistomerkki. Öröbodan etelä- ja lounaispuolella on meren pohjassa vielä hylyn jäänteitä kuten potkurinakseli. 
Draken oli rakennettu 1919 Dragsfjärdissä. Kuunarin pituus oli 42,96 metriä, leveys 10,02 metriä ja vetoisuus 296 nettorekisteritonnia. Laivalla oli purjeiden lisäksi 60 hevosvoiman apukone. Kuunari ostettiin 1929 Uuteenkaupunkiin, ostajina olivat kauppias J. E. Tervanen ja merikapteeni Niilo Saarinen.
Lyhytkuonomerihevonen

Lyhytkuonomerihevonen ("Hippocampus hippocampus") on merineulojen (Syngnathidae) heimoon ja merihevosten ("Hippocampus") sukuun kuuluva kalalaji. Sitä tavataan läntisellä Atlantin valtamerellä ja Välimerellä korkeintaan 60 metrin syvyisessä vedessä. Lyhytkuonomerihevonen on tavallisesti 7–13 senttimetrin mittainen ja enintään 15 senttimetrin mittainen. Lajilla on pieni kuono, joka on yleensä mitaltaan vain kolmasosan pään mitasta. Lyhytkuonomerihevonen tulee sukukypsäksi keskimäärin 7,7 senttimetrin mittaisena. Lajin elinikä on keskimäärin vain 3–5 vuotta. Lyhytkuonomerihevonen kuuluu CITES-sopimuksen II-liitteeseen. Lajin ravintoa ovat muun muassa suolalehtijalkaiset, plankton, pienet äyriäiset ja pienet kalat.
Spiral (vuoden 2021 elokuva)

Spiral (tunnetaan myös nimillä Spiral: From the Legacy of Saw ja Spiral: From the Book of Saw) on vuonna 2021 ensi-iltansa saanut yhdysvaltalainen kauhuelokuva, jonka on ohjannut Darren Lynn Bousman. Elokuva on "Saw"-elokuvasarjan yhdeksäs sovitus. Sen pääosissa ovat Chris Rock, Max Minghella, Marisol Nichols ja Samuel L. Jackson. Elokuva seuraa ylimielistä etsivää Zeke Banksiä (Chris Rock), joka etsii Jigsaw-murhaajan jäljittelijää.
Elokuvan oli määrä saada ensi-iltansa toukokuussa 2020, mutta ensi-iltaa jouduttiin siirtämään koronaviruspandemian takia. "Spiral" sai ensi-iltansa Yhdysvalloissa 14. toukokuuta 2021 ja se saa ensi-iltansa Suomessa 19. toukokuuta 2021. Elokuva sai ristiriitaisen vastaanoton kriitikoilta, jotka kehuivat elokuvan roolisuorituksia ja elokuvasarjan uutta suuntaa, mutta kritisoivat tarinan toteutusta ja rytmitystä.
Elokuvan soundtrack-EP:n on luonut rap-artisti 21 Savage. EP sisältää muun muassa 21 Savagen singlen ”Spiral”, joka kuullaan elokuvan lopputeksteissä.
Huawei Honor Band 5

Honor Band 5 on Huawein vuonna 2019 julkaistu aktiivisuusranneke. Se on saatavilla kolmena eri värillä ja on sekä Android- että iOS-yhteensopiva. 
Honor Band 5 painaa 22,7 grammaa ja sen ranneke on silikonia. Siinä ei ole fyysisiä näppäimiä. Tämän takia sen ollessa sammuksissa käynnistäminen vaatii kytkemistä laturiin. Honor Band 5:ssä on kosketusnäyttö ja sen alapuolella ympyrän muotoinen painike näytön herättämistä ja nukkumaan laittamista varten. Näytön halkaisija on 0,95 tuumaa, se on hieman kaareva ja sen näyttötarkkuus on 282 pikseliä.
Lidija Selihova

Lidija Matvejevna Selihova (, 19. maaliskuuta 1922 Pietari – 7. helmikuuta 2003) oli neuvostoliittolainen pikaluistelija. Hän oli mukana ensimmäisen kerran vuoden 1948 MM-kisoissa, jolloin Neuvostoliitto tuli mukaan MM-kisoihin. Hän voitti urallaan kaksi kertaa maailmanmestaruuden eli vuosina 1952 ja 1954.
Neuvostoliittolaiset kilpailivat yleisluistelun naisten MM-kilpailuissa ensimmäisen kerran Turussa vuonna 1948. Selihova oli yhteispisteissä hopealla maannaisessa Isakovan jälkeen. Selihova oli noussut toisen maailmansodan jälkeen kohti kansallista kärkeä niin, että vuoden 1947 Neuvostoliiton mestaruuskisoissa hän oli kolmas ja vuonna 1948 toinen.
Neuvostoliitossa kisa oli kansallisesti kova. Omalla urallaan hän saavutti Neuvostoliiton yleisluistelun mestaruuskisoissa kolme mitalia eli vuonna 1947 pronssia sekä vuosina 1948 ja 1954 hopeaa. Vuonna 1953 hänen onnistui rikkoa 1 000 metrin ME Medeon radalla Alma Atassa. Mestaruudet Selihovalle tuli vuosina 1952 ja 1954. Hän saavutti pronssia vuonna 1953 ja uudelleen vielä vuonna 1957. Hän lopetti uransa vuonna 1959.
Urallaan hän edusti vuoteen 1956 asti Leningradin Zenithiä ja sen jälkeen Leningradin Trudia.
Huawei P30

Huawei P30 on Huawein maaliskuussa 2019 julkaisema älypuhelin. Siinä on Android 9.0 Pie -käyttöjärjestelmä, joka on päivitettävissä Android 10.0 Q -versioon.
Tekniset tiedot.
Huawei P30 -puhelimessa on 6 tai 8 gigatavua keskusmuistia ja tallennustilaa joko 64, 128 tai 256 gigatavua. Tallennustila on laajennettavissa enintään 256 gigatavun Nano Memory -muistikortilla. Puhelimessa on 6,1 tuuman OLED-näyttö ja prosessorina on kahdeksan ytiminen prosessori. Takakameroina on 40, 8 ja 16 megapikselin kamerat ja etukamerana on 32 megapikselin kamera. Akkua on 3 650 milliampeerituntia. Puhelimessa on näytönalainen sormenjälkitunnistin. Laite on suojattu pölyltä sekä roiskeilta ja sen IP-luokitus on 53.
Chitrakoot

Chitrakoot on Intian Madhya Pradeshin osavaltiossa Uttar Pradeshin rajalla sijaitseva noin 23 000 asukkaan kaupunki. Kaupunki on hindulaisten pyhiinvaelluskohde, koska Ramayanan mukaan Rama oli karkotettuna Chitrakootissa yli vuosikymmenen. Madhya Pradeshin osavaltio on pyrkinyt panostamaan alueen uskonnolliseen turismiin, ja siksi alueen kehittämistä tuetaan. Chitrakootista Amarkantakiin on suunnitteilla nelikaistainen moottoritie, joka yhdistäisi sen osavaltion muihin mytologisesti merkittäviin paikkoihin. Madhya Pradeshin korkein oikeus pyysi vuonna 2015 arkeologeja selvittämään tulisiko mytologian mainitsemia paikkoja suojella. 
Vuoden 2011 väestönlaskennan mukaan Chitrakootin väkiluku on 23 316 henkeä. Asukkaista 99 prosenttia on hindulaisia.
Poem To A Horse

«Poem to a Horse» on kolumbialaisen laulajan ja lauluntekijän Shakiran esittämä kappale, joka on julkaistu hänen albumiltaan Laundry Service. Vaikka kappaleen studioversio ei ole yhtä tunnettu kuin Tour of the Mongoose -kiertueen versio (Live &amp; Off The Record -albumilta), se on suosittu, varsinkin sen musiikkivideo, joka onnistui saavuttamaan MTV:n top 100 toivekappaleen listan sijan 46 vuonna 2004. Musiikkivideo saavutti myös MTV:n 50 eniten netissä toivottujen musiikkivideoiden listalla sijan 25 Pohjois-Amerikassa ja toisen sijan Etelä-Amerikassa. 
Last.fm-palvelussa "Poem to a Horse" on Shakiran yhdeksänneksi kuunnelluin kappale.
Kappaleen tiedot.
Kappaleella Shakira laulaa rakkaudestaan huumeriippuvaiseen. Ja koska huumeriippuvainen ei välitä hänestä, hän päättää jättää hänet. Kappaleessa kuvaillaan Shakiran ajatuksia tästä henkilöstä, esimerkiksi: 
Käännös: 
Kappaleen musiikkivideo on live-esitys, jolla on 5,5 miljoonaa katselua Shakiran virallisella YouTube-kanavalla.
Moussa Travélé

Moussa Bleni Travélé (k. 1941) oli malilainen tulkki ja kirjailija.
Moussa Travélé syntyi Ségoussa 1800-luvun lopulla. Hän työskenteli Ranskan Sudanin siirtomaahallinnon tulkkina ja sai ansioistaan kunnialegioonan arvomerkin. Travélé oli yksi ensimmäisistä afrikkalaisista kansatieteen, kielen ja suullisen perinteen tutkijoista. Hän julkaisi muun muassa bambaran kielenoppaan vuonna 1910, pienen bambaran sanakirjan vuonna 1913 ja kansanperinnekokoelman "Proverbes et contes bambara" vuonna 1923. Travélé teki yhteistyötä kielitieteilijä Maurice Delafossen ja kansatieteilijä Henri Labouretin kanssa. Hänet valittiin Ranskan siirtomaatutkimuksen akatemian jäseneksi vuonna 1922.
Malin presidentin Modibo Keïtan puoliso Mariam Travélé oli Moussa Travélén tytär.
Vishva Hindu Parishad

Vishva Hindu Parishad (lyh. VHP) eli maailman hinduneuvosto on hindunationalistinen järjestö, joka perustettiin vuonna 1964. Järjestön perustajat olivat muun muassa Rashtriya Swayamsevak Sangh -järjestön johtajia, jotka halusivat uudella järjestöllä auttaa hindulaisuutta puolustautumaan vieraita uskontoja ja aatteita vastaan sekä vahvistamaan hindulaista identiteettiä. VHP:n suurimpina uhkina pitämät uskonnot ja aatteet olivat kristinusko, islam ja kommunismi. Vuonna 2018 Yhdysvaltain keskustiedustelupalvelu CIA luokitteli VHP:n ja sen nuorisojärjestön Bajrang Dalin militanteiksi uskonnollisiksi järjestöiksi, mitä VHP:n johto on ankarasti vastustanut. 
1980-luvulla VHP alkoi yhdessä RSS:n kanssa osallistumaan politiikkaan Intian kansanpuolueen puolella. Vishva Hindu Parishad saavutti julkisuutta varsinkin vaatimuksellaan Raman temppelin rakentamiseksi Ayodhyaan Baburin moskeijan paikalle. Moskeijan hävittäminen vuonna 1992 ei, järjestön pettymykseksi, johtanut temppelin rakentamiseen. Vuosien 1999–2004 hindunationalistinen hallitus ei ajanut temppeliasiaa eteenpäin, minkä vuoksi VHP siirtyi kritisoimaan pääministeri Atal Bihari Vajpayeeta.
Intiassa VHP on harjoittanut runsaasti hyväntekeväisyyttä, perustanut suojapaikkoja lehmille, terveyskeskuksia ja kouluttanut hindupappeja sekä avustanut luonnononnettomuuksien uhreiksi joutuneita osavaltioita. Sosiaalisen työnsä osalta järjestö on sotkeutunut myös uskonnollisiin väkivaltaisuuksiin, jotka ovat kohdistuneet enimmäkseen muslimeita ja kristittyjä vastaan.
Vishva Hindu Parishadin naisjärjestö tunnetaan nimellä Durga Vahini eli suomeksi Durgan armeija.
Kieffer Moore

Kieffer Moore (s. 8. elokuuta 1992 Torquay) on walesilainen jalkapalloilija. Hän on pelipaikaltaan hyökkääjä. Hän edustaa Englannin mestaruussarjassa pelaavaa Wrexhamia ja on pelannut myös Walesin maajoukkueessa.
Moore on edustanut urallaan yli kymmentä eri seuraa. Englannin mestaruussarjassa hän on pelannut aiemmin Yeovil Townissa kaudella 2013–2014, Ipswich Townissa kevätkaudella 2017, Barnsleyssa kevätkaudella 2018, Wigan Athleticissa kaudella 2019–2020 ja Cardiff Cityssä kausilla 2020–2022. Tammikuun 2022 lopussa hän siirtyi Bournemouthiin, joka nousi mestaruussarjasta kaudeksi 2022–2023 Valioliigaan. Moore pelasi kauden aikana Valioliigassa 27 ottelua. Hän teki maalin elokuussa ensimmäisessä valioliigaottelussaan Aston Villaa vastaan, kaksi maalia lokakuussa Tottenham Hotspuria vastaan ja yhden maalin marraskuussa Evertonia vastaan. Hän pelasi kaudella 2023–2024 Bournemouthissa kahdeksan valioliigaottelua ja teki maalin joulukuussa Crystal Palacea vastaan. Helmikuun 2024 alussa hän siirtyi loppukauden kestävällä lainasopimuksella mestaruussarjassa pelaavaan Ipswich Towniin. Kaudella 2024–2025 Moore edusti mestaruussarjassa Sheffield Unitedia. Hän siirtyi elokuussa 2025 mestaruussarjaan nousseeseen Wrexhamiin.
Moore on pelannut kauden 2024–2025 loppuun mennessä Valioliigassa 35 ottelua ja tehnyt niissä viisi maalia sekä mestaruussarjassa 200 ottelua ja tehnyt niissä 59 maalia. Syksyllä 2015 hän pelasi yhdeksän ottelua Norjan pääsarjassa Tippeligaenissa Viking Stavangerin joukkueessa.
Moore pelasi yhden ottelun Englannin C-maajoukkueessa vuonna 2016. Ensimmäisen ottelunsa Walesin A-maajoukkueessa hän pelasi syyskuussa 2019 ystävyysottelussa Valko-Venäjää vastaan. Hän teki maalin toisessa maaottelussaan EM-karsinnassa Slovakiaa vastaan lokakuussa 2019. Hän on pelannut heinäkuun 2025 loppuun mennessä 49 A-maaottelua, joista 33 ottelua avauskokoonpanossa, ja tehnyt niissä 14 maalia. Kesän 2021 EM-kilpailuissa hän pelasi neljä ottelua ja teki 1–1-tasoitusmaalin alkulohko-ottelussa Sveitsiä vastaan. MM-kilpailuissa 2022 hän tuli vaihdosta kentälle Walesin ensimmäisen ottelun puolivälissä ja pelasi täydet minuutit kahdessa muussa ottelussa.
Ubon Ratchathani (provinssi)

Ubon Ratchathani () on provinssi Isanin alueella Thaimaan koillisosassa. Provinssin pinta-ala on 15 744 km² ja asukasluku 1 844 669 (2014). Alueen hallinnollinen keskus on Ubon Ratchathani.
Jänisjärvi (täsmennyssivu)

Jänisjärvi voi tarkoittaa ainakin seuraavia:
Kütahya

Kütahya on kaupunki ja samannimisen maakunnan keskus Länsi-Turkissa. Vuoden 2000 väestönlaskennassa siellä oli noin 166 665 asukasta, arvio vuodelle 2018 on 246 315. 
Maantiede ja historia.
Kaupunki sijaitsee Porsuk-joen varrella. Sen viereisen kukkulan laella on keskiaikaisen linnan rauniot. Sen kautta kulkee kauppareitti Marmaran aleelta Mesopotamian tasangoille, ja kaupungin merkitys on vaihdellut vuosisatojen varrella kauppareittien suosion myötä. 1800-luvulla se jäi läheisen Eskişehirin kaupungin varjoon.
Keskiajalla Kütahya kuului Bysanttiin. Seljukit valtasivat sen 1000-luvun lopulla. Se oli itsenäisen ruhtinaskunnan pääkaupunki vuodesta 1302 vuoteen 1429, jolloin ottimaanit valtasivat sen. Joukko unkarilaisia pakolaisia, joiden joukossa oli vapaustaistelija Lajos Kossuth, piti kaupunkia turvapaikkanaan vuosina 1849-1951.
Kütahyan korkeus merenpinnasta on 1200 m. Eğrigöz-vuoren rinteillä on kuumia lähteitä, joihin on tehty kylpylöitä.
Talous ja liikenne.
Kütahyaa ympäröivällä maaseudulla viljellään viljaa, hedelmiä ja sokerijuurikasta, ja harjoitetaan karjanhoitoa. Lähistöllä on merkittävät ruskohiilivarat, joita louhitaan Tunçbilekissa ja Değirmisazissa, ja merenvahaa, josta tehdään piippuja ja muita esineitä.
Kütahyan alueella on keramiikan tekoon soveltuvaa savea, josta on tuotettu laattoja ja astioita vuosisatojen ajan. Vanhimmat laatat, joiden valmistusaika tunnetaan, ovat Kurşunlun moskeijassa vuodelta 1377. Keramiikan kukoistuskausi oli 1600- ja 1700-luvulla. Uutuusjuoma kahvin suosio loi tarvetta uudelnlaisten kuppien tuotannolle. Armenialaisten kauppareittien varrella sijaitsevan Kütahyan keramiikasta tuli kuuluisaa Euraasian alueella. Monivärisiin keramiikan kuvioihin saatiin vaikutteita intialaisista tekstiileistä. 1700-luvun puolivälissä Kütahyan keramiikka sai kuitenkin kilpailijoita Meissenistä ja muualta Keski-Euroopasta, ja Liverpoolissa 1755 keksitty painokuvien käyttäminen koristeluun teki kuviollisista esineistä paljon entistä halvempia. 
Kütahya Zaferin lentoasemalle on sekä kansainvälisiä että kotimaan lentoja.
Petrus Sild

Petrus Sild (Sildh) (n. 1490 – viim. 1541) oli suomalainen pappi ja Turun tuomiokapitulin arkkiteini. 
Sild opiskeli Rostockin yliopistossa vuodesta 1510 ja valmistui sieltä maisteriksi 1513. Pappina Suomessa hän työskenteli vuodesta 1515. Vuonna 1526 hän oli luultavasti jo kaniikki, osallistuen muun muassa tuomiorovasti Jaakko Johanneksenpojan testamentin toimeenpanoon Pietari Särkilahden kanssa. Sildin oletetaan tulleen arkkiteiniksi juuri Särkilahden jälkeen, Kustaa Vaasa vahvisti Turun tuomiokapitulin toimenpiteen kesällä 1529. Hän oli myös viran varsinaisista haltijoista viimeinen.
Valkoisen norsun ritarikunta

Valkoisen norsun ritarikunta, virallisesti Ylistetyimmän valkoisen norsun ritarikunta (), on thaimaalainen kunniamerkkejä myöntävä ansioritarikunta. Ritarikunnan perusti kuningas Mongkut 1861 ja se oli Thaimaan ensimmäinen ritarikunta.
Alkujaan ritarikuntaan nimitettiin ulkomaalaisia kuninkaallisia kiitoksena näiden vastaavista kunniamerkeistä, jotka oltiin myönnetty thamaalaisille kuninkaallisille. Nykyään Thaimaan kuningas myöntää sitä tunnustuksena Thaimaan hyväksi tehdyistä ansioista. Kunnianosoitusta myönnetään sekä miehille että naisille sekä sotilaille että siviileille. Saajan ei tarvitse olla Thaimaan kansalainen.
Seppo Riski

Seppo Riski (s. 30. elokuuta 1943 Viipuri) on suomalainen varatuomari ja eläkkeellä oleva työmarkkinajärjestöjohtaja. 
Seppo Riski valmistui oikeustieteen kandidaatiksi 1967. Hän aloitti uransa 1968 Liiketyönantajain Keskusliiton palveluksessa. Hän siirtyi sieltä 1974 Suomen Työnantajain Keskusliittoon ja myöhemmin sen seuraajaksi tulleeseen Teollisuuden ja Työnantajain Keskusliittoon (TT). Riski toimi näissä järjestöissä johtajana laki- ja sosiaaliasioissa sekä sopimustoiminnassa. Viimeksi Riski oli Elinkeinoelämän keskusliiton työmarkkinapoliittisen sektorin johtajana vuosina 2004–2008. Ollessaan työmarkkinajohtajana vuosina 1998–2008 Riski teki muun muassa Suomen siihen asti pisimmin tuloratkaisun vuonna 2005. Seppo Riski oli haastateltavana vuonna 2010 television Itse asiassa kuultuna-ohjelmasarjassa.